****

**กรมการแพทย์ห่วงใยสุขภาพพระภิกษุสามเณรในช่วงปลายฝนต้นหนาว**

กรมการแพทย์ โดยโรงพยาบาลสงฆ์ห่วงใยพระภิกษุสามเณรในการดูแลรักษาสุขภาพช่วงปลายฝนต้นหนาว แนะพระภิกษุสามเณรเฝ้าระวังและป้องกันโรคในช่วงฤดูหนาว ด้วยการสวมอังสะ (เสื้อกันหนาว) หมวกไหมพรม เพื่อรักษาความอบอุ่นแก่ร่างกาย หมั่นล้างมือให้สะอาด และฉันภัตตาหารที่มีประโยชน์สร้างภูมิต้านทานเพื่อสุขภาพที่ดีปลอดภัยห่างไกลจากโรคต่าง ๆ

 **นายแพทย์อภิชัย สิรกุลจิรา ผู้อำนวยการโรงพยาบาลสงฆ์** กล่าวว่า ขณะนี้อากาศของประเทศไทยเข้าสู่ในช่วงผลัดเปลี่ยนจากฤดูฝนไปสู่ฤดูหนาว ซึ่งจะมีความแปรปรวนแต่จะยังคงมีฝนตกจากพายุมรสุมอยู่เป็นระยะ ซึ่งเพิ่มความชื้นและความเย็นของอากาศเป็นลักษณะเดี๋ยวหนาวเดี๋ยวร้อน เป็นสาเหตุทำให้ร่างกายปรับตัวไม่ทัน ประกอบกับมีเชื้อโรคหลายชนิดแพร่กระจายอย่างรวดเร็วในบรรยากาศแบบนี้ อาจทำให้พระภิกษุสามเณรเกิดอาพาธได้ง่ายกว่าปกติ โดยเฉพาะโรคที่เกี่ยวข้องกับระบบทางเดินหายใจ เช่น โรคไข้หวัด ไข้หวัดใหญ่ หอบหืด และปอดบวม เป็นต้น อาการเบื้องต้นมักพบมีอาการไข้ น้ำมูกไหล ไอ จาม เจ็บคอร่วมด้วย รวมถึงอาจมีอาการหนาวสั่น ซึ่งอาจเป็นอันตรายถึงขั้นเสียชีวิตได้ในกลุ่มเสี่ยงที่เป็นพระสงฆ์สูงอายุและพระสงฆ์ที่มีโรคประจำตัว เนื่องจากพระสงฆ์กลุ่มเสี่ยงมีภูมิต้านทานโรคน้อยกว่าปกติ ดังนั้นเพื่อเป็นการป้องกันโรคโรงพยาบาลสงฆ์จึงขอแนะนำพระภิกษุสามเณรรักษาร่างกายให้อบอุ่นอยู่เสมอด้วยการสวมอังสะ (เสื้อกันหนาว) สวมหมวกไหมพรม รวมถึงหมั่นล้างมือด้วยสบู่ให้สะอาดอยู่เสมอทั้งก่อนและหลังฉันภัตตาหาร เพื่อลดการสะสมของเชื้อโรคที่จะก่อให้เกิดโรคต่าง ๆ

 ในช่วงเดือนพฤศจิกายนของทุกปีประเทศไทยจะใกล้เข้าสู่ในช่วงฤดูหนาว พระภิกษุสามเณรบางรูปพำนักอยู่ในพื้นที่หนาวเย็นเป็นพิเศษ บริเวณภูเขาสูงหรือยอดดอย โดยเฉพาะพื้นที่ในจังหวัดภาคเหนือ และภาคตะวันออกเฉียงเหนืออากาศจะหนาวเย็นกว่าภาคอื่น ๆ ซึ่งอากาศที่หนาวเย็นอาจทำให้พระภิกษุสามเณรปรับตัวไม่ทันและอาจอาพาธได้ง่าย ซึ่งจากข้อมูลสถิติโรงพยาบาลสงฆ์ ปี 2566 พบพระภิกษุสามเณรเข้ารับการรักษาด้วยโรคที่มากับหน้าหนาว ดังนี้ 1. โรคไข้หวัด จำนวน 473 รูป 2. โรคไข้หวัดใหญ่ จำนวน 65 รูป 3. โรคปอดบวม จำนวน 177 รูป 4. โรคผิวหนังแห้ง จำนวน 13 รูป 5. โรคหัด จำนวน 2 รูป 6. โรคไข้สุกใส จำนวน 9 รูป เพื่อเป็นการป้องกันการอาพาธด้วยโรคที่มากับหน้าหนาว โรงพยาบาลสงฆ์ห่วงใยในสุขภาพพระภิกษุสามเณร จึงขอพระภิกษุสามเณรหมั่นดูแลร่างกายอย่างใกล้ชิด ทำร่างกายให้อบอุ่นและแข็งแรงอยู่เสมอ ฉันภัตตาหารที่มีประโยชน์ให้ครบ 5 หมู่ เพื่อสร้างภูมิต้านทาน หากผิวหนังแห้งหรือลอก แนะนำให้ทาครีมเพื่อความชุ่มชื้นผิวหนัง และขอกราบอาราธนาพระภิกษุสามเณรที่ยังไม่ได้รับการฉีดวัคซีนป้องกันโรคไข้หวัดใหญ่ให้เข้ารับการฉีดวัคซีนได้ที่โรงพยาบาลสงฆ์หรือสถานพยาบาลใกล้วัด

#โรงพยาบาลสงฆ์ #กรมการแพทย์ #อากาศเปลี่ยนแปลง -ขอขอบคุณ- 11 พฤศจิกายน 2567